## Odluka o načinu i rokovima dostavljanja podataka o prometu na tržištu stranih sredstava plaćanja

### NN 111/2003 (15.7.2003.), Odluka o načinu i rokovima dostavljanja podataka o prometu na tržištu stranih sredstava plaćanja

# HRVATSKA NARODNA BANKA

if !supportEmptyParas endif

1516

Na temelju članka 45. stavka 2. Zakona o
deviznom poslovanju (»Narodne novine«, br. 96/2003.) i članka 39. stavka 2. pod
i) Zakona o Hrvatskoj narodnoj banci (»Narodne novine«, br. 36/2001.) guverner Hrvatske
narodne banke donio je

## ODLUKU

o naČinu i rokovima
dostavljanja podataka o prometu na trŽiŠtu stranih sredstava plaĆanja

OpĆa odredba

I.

Ovom odlukom propisuju se način i rokovi u
kojima banke dostavljaju Hrvatskoj narodnoj banci podatke o ugovorenim kupnjama
i prodajama stranih sredstava plaćanja na tržištu stranih sredstava plaćanja.

Banka

II.

Banka je u smislu ove odluke financijska
institucija koja ima odobrenje za rad od Hrvatske narodne banke i odobrenje za
obavljanje poslova trgovanja stranim sredstvima plaćanja u svoje ime i za svoj
račun te u svoje ime a za tuđi račun i Hrvatska banka za obnovu i razvitak.

TrŽiŠte stranih
sredstava plaĆanja

III.

(1) Tržište stranih
sredstava plaćanja, u smislu ove odluke, obuhvaća sve poslove kupnje i prodaje
stranih sredstava plaćanja:

• između banke i
pravnih osoba

• između banke i banaka

• između banke i banaka
sa sjedištem u inozemstvu

• između banke i
fizičkih osoba.

(2) Sudionici tržišta
stranih sredstava plaćanja iz prethodnog stavka kupuju odnosno prodaju devize
promptno i terminski (na rok).

Strana sredstva
plaĆanja, devize i strana gotovina

IV.

(1) Strana sredstva plaćanja, u smislu ove
odluke, jesu devize i strana gotovina.

(2) Devize, u smislu
ove odluke, jesu novčana potraživanja od inozemstva.

(3) Strana gotovina
(novčanice i kovani novac), u smislu ove odluke, novčano je potraživanje od
središnje banke ili države koja je gotovinu izdala.

Vrste obrazaca

V.

(1) Podatke o ugovorenim kupnjama i prodajama stranih
sred­­stava plaćanja na tržištu stranih sredstava plaćanja banke dostavljaju
Hrvatskoj narodnoj banci na propisanim obrascima, to su:

1. Obrazac br. 1 –
obuhvaća podatke o ugovorenim kupnjama i prodajama deviza između banke i
pravnih osoba

2. Obrazac br. 2 –
obuhvaća podatke o ugovorenim kupnjama i prodajama deviza na domaćem
međubankovnom tržištu

3. Obrazac br. 3 – obuhvaća podatke o ugovorenim
kupnjama i prodajama deviza između banke i banaka sa sjedištem u inozemstvu

4. Obrazac br. 4 –
obuhvaća podatke o ugovorenim kupnjama i prodajama deviza i strane gotovine
između banke i fizičkih osoba, podatke o ugovorenim kupnjama i prodajama strane
gotovine između banke i ovlaštenih mjenjača te podatke o ostalim ugovorenim
kupnjama i prodajama strane gotovine.

(2) Obrasci iz
prethodnog stavka i Uputa za popunjavanje obrazaca br. 1, 2, 3 i 4 sastavni su
dio ove odluke.

Rokovi za dostavljanje
obrazaca

VI.

(1) Obrasci br. 1, 3 i 4 dostavljaju se
Hrvatskoj narodnoj banci prvoga radnog dana poslije dana ugovorene kupnje
odnosno prodaje stranih sredstava plaćanja, do 12 sati.

(2) Obrazac br. 2
dostavlja se Hrvatskoj narodnoj banci istog dana kada je ugovorena kupnja
odnosno prodaja deviza, do 15.30 sati.

(3) U smislu ove odluke
radnim danima smatraju se radni dani od ponedjeljka do petka, osim ako zakonom
nisu određeni kao državni blagdani.

Vrste poslova

VII.

(1) Podaci o ugovorenim kupnjama i prodajama
deviza iskazuju se u obrascima br. 1, 2, 3 i 4 pod A) odvojeno:

• za promptne (spot) poslove

• za terminske poslove i

• za valutne swapove.

(2) Podaci uključuju samo ugovorene transakcije
kupnje i prodaje deviza kod kojih je jedna od ugovornih valuta kuna.

ZavrŠne odredbe

VIII.

Danom stupanja na snagu
ove odluke prestaje vrijediti Odluka o načinu i rokovima dostavljanja izvješća
o kupljenim odnosno prodanim devizama na deviznom tržištu (»Narodne novine«,
br. 57/2001.).

IX.

Ova odluka stupa na
snagu osmog dana od dana objave u »Narodnim novinama«.

Zagreb, 8. 7. 2003.
O. br. 216-020/07-03/ŽR

Guverner
Hrvatske narodne banke
**dr. sc. Željko Rohatinski,** v. r.

UPUTA ZA POPUNJAVANJE OBRAZACA
br. 1, 2, 3 i 4

I. Osnovne napomene za
popunjavanje obrazaca

1. U obrasce se unose zaokruženi iznosi bez
decimalnih mjesta.

2. U obrascima br. 1, 2, 3 i 4 pod A) ugovorene transakcije
kupnje i prodaje deviza iskazuju se odvojeno za svaku od tri vrste poslova
navedene u svakom obrascu, i to: pod I. za promptne (spot) poslove, pod II. za
terminske poslove i pod III. za valutne swapove.

I. promptni (spot) poslovi za potrebe popunjavanja
obrazaca br. 1, 2, 3 i 4 pod A) poslovi su kupoprodaje deviza koji se
realiziraju u roku 48 sati ili u roku kraćem od 48 sati;

II. terminski poslovi
za potrebe popunjavanja obrazaca br. 1, 2, 3 i 4 pod A) poslovi su kupoprodaje
deviza koji se realiziraju u roku dužem od 48 sati;

III. valutni swapovi su
poslovi kupoprodaje deviza kod kojih se simultano ugovaraju dva različita
posla: promptna kupoprodaja i terminska kupoprodaja.

3. U obrascima br. 1,
2, 3 i 4 pod A) za ugovorene terminske poslove i valutne swapove banka je
obvezna navesti i valutu izvršenja plaćanja pojedine valute. U stupcima 8 i 9
obrazaca 1, 2, 3 i 4 pod A) prvo se navodi valuta izvršenja kuna, a zatim
valuta izvršenja deviza. Kada su za jednu valutu dogovoreni različiti datumi izvršenja,
valuta se u obrascima 1, 2, 3 i 4 pod A) u dijelu terminski poslovi i valutni
swap treba ponavljati.

4. U svim se obrascima
obvezno na kraju prikaza prometa ugovorenih kupnja i prodaja deviza po svakoj
osnovi treba unijeti kontrolni zbroj iznosa u stupcima 4, 5, 6 i 7, što znači
da se unose i zbrojevi stupaca 4 i 6 bez obzira na to što se zbrajaju različite
valute.

5. Na kraju svakog obrasca treba u lijevom
donjem uglu navesti ime i prezime osobe koja je popunila obrazac, a u desnom
donjem uglu obrasci trebaju biti ovjereni od ovlaštene osobe.

II. Rokovi za
dostavljanje obrazaca

1. Podaci na Obrascu br. 2 o ugovorenim kupnjama
i prodajama deviza na domaćem međubankovnom tržištu obvezno se dostavljaju
HNB-u do 15.30 sati istog dana kada je devizna transakcija ugovorena.

2. Podaci na Obrascu br. 1 o transakcijama
kupnje i prodaje deviza ugovorenima s pravnim osobama, zatim podaci na Obrascu
br. 3 o transakcijama kupnje i prodaje deviza ugovorenima s bankama sa
sjedištem u inozemstvu te podaci na Obrascu br. 4 o kupnjama i prodajama deviza
i strane gotovine ugovorenima s fizičkim osobama, dostavljaju se HNB-u za
transakcije ugovorene tijekom dana, najkasnije do 12 sati sljedećega radnog
dana.

 III. Popunjavanje Obrasca br. 1

1. U Obrazac br. 1 unose se podaci o svim
kupnjama i prodajama deviza ugovorenima između banke i pravnih osoba, i to
prema vrsti posla od I. do III., specificirano po pojedinim valutama, s
iskazanom protuvrijednosti u kunama za svaki iznos u stranoj valuti.

Podaci o kupnjama i
prodajama deviza ugovorenima između banke i banaka sa sjedištem u inozemstvu
iskazuju se zasebno u Obrascu br. 3.

2. U stupac 4 unosi se
iznos kupljenih deviza, za svaku stranu valutu posebno, prema vrsti poslova od
I. do III.

3. U stupac 5 unosi se
iznos isplaćene protuvrijednosti u kunama za svaki iznos u stranoj valuti iz
stupca 4.

4. U stupac 6 unosi se
iznos prodanih deviza, za svaku stranu valutu posebno, prema vrsti poslova od
I. do III.

5. U stupac 7 unosi se iznos naplaćene
protuvrijednosti u kunama za svaki iznos u stranoj valuti iz stupca 6.

6. Na kraju svake vrste poslova od I. do III.
upisuje se kontrolni zbroj u stupce 4, 5, 6 i 7.

IV. Popunjavanje
obrasca br. 2

1. U Obrazac br. 2
unose se podaci o svim kupnjama i prodajama deviza ugovorenima između banaka.

2. U izvješće se ne
uključuju kupnje deviza od Hrvatske narodne banke i prodaje deviza HNB-u.

3. U stupac 4 unosi se
iznos deviza kupljenih od drugih banaka, za svaku stranu valutu posebno, prema
vrsti poslova od I. do III.

4. U stupac 5 unosi se
iznos isplaćene protuvrijednosti u kunama za svaki iznos u stranoj valuti iz
stupca 4.

5. U stupac 6 unosi se
iznos deviza prodanih drugim bankama, za svaku stranu valutu posebno, prema
vrsti poslova od I. do III.

6. U stupac 7 unosi se iznos
naplaćene protuvrijednosti u kunama za svaki iznos u stranoj valuti iz stupca
6.

7. Na kraju svake vrste
poslova od I. do III. upisuje se kontrolni zbroj u stupce 4, 5, 6 i 7.

8. U »Napomeni« treba
navesti naziv banke, slovnu ili brojčanu oznaku strane valute, iznos u stranoj
valuti koji je od te banke kupljen, odnosno toj banci prodan, kao i
protuvrijednost u kunama. Iznosi u valuti i protuvrijednost u kunama trebaju
biti razvrstani prema vrsti poslova od I. do III.

V. Popunjavanje Obrasca
br. 3

1. U Obrazac br. 3
unose se podaci o svim kupnjama i prodajama deviza ugovorenima između banke i
banaka sa sjedištem u inozemstvu.

2. U izvješća se ne
uključuju podaci o deviznim arbitražama između banke i banaka sa sjedištem u
inozemstvu.

3. U stupac 4 unosi se
iznos deviza kupljenih od banaka sa sjedištem u inozemstvu, za svaku stranu
valutu posebno, prema vrsti poslova od I. do III.

4. U stupac 5 unosi se
iznos isplaćene protuvrijednosti u kunama za svaki iznos u stranoj valuti iz
stupca 4.

5. U stupac 6 unosi se
iznos deviza prodanih bankama sa sjedištem u inozemstvu, za svaku stranu valutu
posebno, prema vrsti poslova od I. do III.

6. U stupac 7 unosi se
iznos naplaćene protuvrijednosti u kunama za svaki iznos u stranoj valuti iz
stupca 6.

7. Na kraju svake vrste
poslova od I. do III. upisuje se kontrolni zbroj u stupce 4, 5, 6 i 7.

8. U »Napomeni« treba
navesti naziv banke sa sjedištem u inozemstvu, slovnu ili brojčanu oznaku
strane valute, iznos u stranoj valuti koji je od te banke sa sjedištem u
inozemstvu kupljen, odnosno toj banci prodan, kao i protuvrijednost u kunama.
Iznosi u valuti i protuvrijednost u kunama trebaju biti razvrstani prema vrsti
poslova od I. do III.

 VI. Popunjavanje Obrasca br. 4

VI. 1. Popunjavanje Obrasca br. 4 pod A)

1. U prvi dio Obrasca br. 4, pod A), unose se
podaci o svim kupnjama i prodajama deviza ugovorenima s fizičkim osobama
posebno za svaku vrstu poslova od I. do III.

2. U stupac 4 unosi se
iznos deviza kupljenih od fizičkih osoba, za svaku stranu valutu posebno, prema
vrsti poslova od I. do III.

3. U stupac 5 unosi se
ukupan iznos isplaćene protuvrijednosti u kunama za svaki iznos u stranoj
valuti iz stupca 4.

4. U stupac 6 unosi se
ukupan iznos deviza prodanih fizičkim osobama, za svaku stranu valutu posebno,
prema vrsti poslova od I. do III.

5. U stupac 7 unosi se
ukupan iznos naplaćene protuvrijednosti u kunama za svaku isplatu u stranoj
valuti iz stupca 6.

6. Na kraju svake vrste
poslova od I. do III. upisuje se kontrolni zbroj u stupce 4, 5, 6 i 7.

VI. 2. Popunjavanje Obrasca br. 4 pod B)

1. U drugi dio Obrasca
br. 4, pod B), unose se sve kupnje i prodaje strane gotovine ugovorene odnosno
ostvarene između banke i fizičkih osoba, banke i ovlaštenih mjenjača te ostale
kupnje i prodaje strane gotovine.

2. U stupac 4 unosi se
ukupan iznos strane gotovine kupljene od fizičkih osoba i ovlaštenih mjenjača,
za svaku stranu valutu posebno.

3. U stupac 5 unosi se
ukupan iznos isplaćene protuvrijednosti u kunama za stranu gotovinu otkupljenu
od fizičkih osoba i ovlaštenih mjenjača, za svaki iznos u stranoj valuti iz
stupca 4.

4. U stupac 6 unosi se
ukupan iznos strane gotovine prodane fizičkim osobama i ovlaštenim mjenjačima,
za svaku stranu valutu posebno.

if !supportEmptyParas endif

![](dodatni/375702.gif)
![](dodatni/375703.gif)
![](dodatni/375704.gif)
![](dodatni/375705.gif)

if !supportEmptyParas endif

5. U stupac 7 unosi se ukupan iznos naplaćene
protuvrijednosti u kunama za stranu gotovinu prodanu fizičkim osobama i
ovlaštenim mjenjačima, za svaki iznos u stranoj valuti iz stupca 6.

6.
Iza posljednjeg retka s podacima o transakcijama u stranoj gotovini unosi se
kontrolni zbroj u stupce 4, 5, 6 i 7.

Odluka, NN 111/2003-1516